কিশোরী ফেলানী হত্যার আড়াই বছর পর যখন প্রথম বিচার শুরু হয় তখন আমরা ভেবেছিলাম, হত্যাকারীর যদি শাস্তি হয় তা হলে হয়তো সীমান্তে এ ধরনের ঘটনা কমবে। কিন্তু তা হয়নি। যা হয়েছে তা হলো বিচারের নামে প্রহসন। অভিযুক্ত অমিয় ঘোষ হত্যার দায় থেকে মুক্তি পেলেও ভারত সরকার কি এই দায় এড়াতে পারবে? এমন প্রশ্ন এখন অনেকের মাঝে। অমিয় ঘোষকে মুক্তি দেয়ায় নিঃসন্দেহে সীমান্তে এ ধরনের ঘটনাকে আরো উৎসাহিত করবে। যদিও ফেলানীর পরিবার এই রায় প্রত্যাখান করেছেন। তারা আর্ন্তজাতিক আদালতে এই হত্যাকাণ্ডের বিচার চেয়েছেন। এই রায়কে ঘিরে বিভিন্ন মানবাধিকার সংগঠন ও সামাজিক যোগাযোগমাধ্যমে নিন্দার ঝড় উঠেছে। রায়ের খবরে হতাশা প্রকাশ করে ফেলানীর বাবা বিভিন্ন সংবাদমাধ্যমে বলেছেন, বিএসএফ’র আদালতে তিনি ন্যায় বিচার পাননি। অমিয় ঘোষের ফাঁসি হওয়া উচিত ছিল।